एक होता विदूषक

***एक होता विदूषक*** जब्बार पटेल द्वारा निर्देशित और राष्ट्रीय फिल्म विकास निगम द्वारा निर्मित १९९२ की एक मराठी चलचित्र है। फिल्म में लक्ष्मीकांत बेर्डे, मधु काम्बिकर, नीलू फुले, वर्षा उसगांवकर मुख्य अभिनय भूमिकाओं में हैं। मोहन अगाशे और दिलीप प्रभावलकर ने सहायक भूमिका में अभिनय किया है।

यह फिल्म लोक रंगमंच कलाकार के जीवन को चित्रित करती है और इसे *पिंजरा* (१९७२) और *नटरंग* (२०१०) सहित तमाशा कलाकारों के जीवन पर बनाई गई कुछ फिल्मों में से एक माना जाता है। लक्ष्मीकांत बेर्डे ने इस फ़िल्म में अबुराव का अभिनय किया है। बेर्डे मराठी और हिंदी फिल्मों में अपनी हास्य भूमिकाओं के लिए जाने जाते हैं। यह फिल्म ३९ वर्षों के अंतराल के बाद अनुभवी मराठी लेखक पु॰ल॰ देशपांडे द्वारा लिखी गई पटकथा और संवादों के साथ जब्बार पटेल द्वारा लिखित एक लघु कहानी पर आधारित है। इससे पहले, देशपांडे ने एक और मराठी फिल्म *गुळाचा गणपति* (१९५३) के लिए पटकथा और संवाद लिखे थे।

फिल्म ने कई पुरस्कार जीते और महाराष्ट्र राज्य फिल्म पुरस्कार (१९९३) में सर्वश्रेष्ठ फिल्म के रूप में चुना गया। इसने ४० वें राष्ट्रीय फिल्म पुरस्कार में दो राष्ट्रीय फिल्म पुरस्कार भी जीते मराठी में सर्वश्रेष्ठ फीचर फिल्म और लक्ष्मीबाई कोल्हापुरकर के लिए सर्वश्रेष्ठ नृत्यकला का पुरस्कार भी जीता। कोल्हापुर्कर नृत्यकला के लिए राष्ट्रीय फिल्म पुरस्कार जीतने वाली पहली नृत्यरचनाकार और पहली महिला बनीं। फिल्म ने सन् १९९३ में भारतीय पैनोरमा, भारतीय अंतर्राष्ट्रीय फिल्म महोत्सव में भी भाग लिया।

## कथानक
अबूराव (लक्ष्मीकांत बेर्डे) एक सफल फिल्म अभिनेता है, जो अपनी माँ का अंतिम संस्कार कर रहा है। वह इस बात से तंग आ चुका है कि मीडिया और प्रेस इस दिन भी उसका पीछा कर रहे हैं। वह घर लौटता है और अपने बचपन की यादों और अपने पूरे जीवन में खो जाता है। वह मंजुला (मधु काम्बिकर) का नाजायज बेटा है, जो एक मंडली में नर्तकी है, लेकिन एक स्थानीय जमींदार हिम्मतराव इनामदार (मोहन आगाशे) की रखैल बन जाती है। इनामदार की असामयिक मृत्यु हो जाती है और मंजुला और अबूराव बिना किसी सहारे के रह जाते हैं। मंजुला अपनी बहन कौशल्या के समूह में शामिल हो जाती है और फिर से नृत्य करना शुरू कर देती है। यहाँ, अबूराव मंडली के विदूषक नाना (निलू फुले) से मिलता है और उससे करतब सीखना शुरू करता है। कई सालों के बाद, गुणवंत (दिलीप प्रभावलकर) अबूराव को एक प्रदर्शन में देखता है। गुणवंत अब एक राजनेता है, लेकिन वह अबूराव का स्कूली साथी था। वह अबूराव को अपनी खुद की बड़ी मंडली शुरू करने के लिए मना लेता है। अबूराव इस सलाह पर अमल करता है और एक सफल मंडली शुरू करता है। ५०० वें शो में, अबूराव गुणवंत और विशेष अतिथि को आमंत्रित करता है, जो फिल्म अभिनेत्री मेनका (वर्षा उसगांवकर) को भी साथ लाता है। मेनका अबूराव से प्यार करती है और उसे फिल्मों में शामिल होने के लिए प्रभावित करती है।

फिल्मों से मिलने वाली प्रसिद्धि में अबूराव घसीटा जाता है और उसे घमंडी बना देता है। वह अपनी प्रेमिका सुभद्रा (पूजा पवार) को भूल जाता है और मेनका से शादी कर लेता है। सालों बाद मेनका और अबूराव खुद को असंगत पाते हैं और हमेशा झगड़ते रहते हैं। नाना अबूराव से मिलने आते हैं, एक छोटी बच्ची जय को साथ लेकर, जो सुभद्रा से अबूराव की बेटी है। नाना उन्हें बताते हैं कि सुभद्रा की मृत्यु कैसे हुई और यह भी कि जय कैसे बिल्कुल नहीं हंसती है।

मेनका जय को देखकर क्रोधित हो जाती है और अबूराव को छोड़कर अपने पुराने प्रेमी रवि (तुषार दलवी) के साथ भाग जाती है। अबूराव अपने विभिन्न हास्य प्रदर्शनों के माध्यम से जय को हंसाने की बहुत कोशिश करता है। लेकिन जय उसे बताती है कि वह इस पर नहीं हंसेगी; लेकिन केवल तभी मुस्कुराएगी जब वह एक अच्छी परी कथा सुनाएगा। गुणवंत फिर से अबुराव को राजनीति में शामिल होने के लिए प्रभावित करने की कोशिश करता है ताकि गुणवंत उसकी लोकप्रियता का लाभ उठा सके। अबुराव अनिच्छुक है, लेकिन गुणवंत उसे नशा देता है और भाषण देने के लिए एक रैली में ले जाता है। नशे की वजह से अबुराव को दिल का दौरा पड़ता है और वह जय को मंच के पास देखता है। वह भाषण भूल जाता है और एक परी कथा सुनाना शुरू कर देता है। जय खुश हो जाती है और मुस्कुराती है। दर्शक परी कथा से ऊबकर निराश होकर चले जाते हैं। लेकिन अबुराव सच्चे प्यार के बारे में अपने जीवन का सबक सीखता है।

## पुरस्कार

; महाराष्ट्र राज्य फिल्म पुरस्कार
इस फिल्म को १९९३ के महाराष्ट्र राज्य फिल्म पुरस्कार में सर्वश्रेष्ठ मराठी फिल्म के रूप में चुना गया था और इसने पांच से अधिक पुरस्कार भी जीते थे।

* सर्वश्रेष्ठ मराठी फिल्म
* सर्वश्रेष्ठ पटकथा – पु॰ला॰ देशपांडे
* सर्वश्रेष्ठ गीत – एन॰डी॰ महानोर
* सर्वश्रेष्ठ कोरियोग्राफी – लक्ष्मीबाई कोल्हापुरी
* सर्वश्रेष्ठ पुरुष पार्श्व गायक – रवींद्र साठे ("मी गाताना गीत तुला लाडीवाला" गीत के लिये)
* सर्वश्रेष्ठ पटकथा – जब्बार पटेल

;राष्ट्रीय फ़िल्म पुरस्कार

फिल्म ने ४० वें राष्ट्रीय फिल्म पुरस्कार में दो राष्ट्रीय फिल्म पुरस्कार जीते, जो १९९२ में रिलीज़ हुई फीचर फिल्मों के लिए दिए गए थे।
* मराठी में सर्वश्रेष्ठ फीचर फिल्म के लिए राष्ट्रीय फिल्म पुरस्कार
* सर्वश्रेष्ठ नृत्य निर्देशन के लिए राष्ट्रीय फिल्म पुरस्कार – लक्ष्मीबाई कोल्हापुरी

## संगीत
फिल्म में २२ गाने हैं और इसे फाउंटेन म्यूजिक पर जारी किया गया था। तमाशा उन्मुख फिल्म होने के कारण, फिल्म में मुख्य रूप से लावणी पर आधारित गाने शामिल हैं। फिल्म का संगीत अनुभवी संगीत निर्देशक आनंद मोडक ने दिया है, जिसमें प्रसिद्ध पार्श्व गायिका आशा भोसले, रवींद्र साठे और देवकी पंडित ने गीत गाए हैं। कवि और गीतकार ना. धो. महानोर ने गीत लिखे हैं, जो *जैत रे जैत* (१९७७) में अपने लोक गीतों के लिए जाने जाते हैं।

## सन्दर्भ

## बाहरी कड़ियाँ

श्रेणी:1992 की फ़िल्में
श्रेणी:मराठी फ़िल्में